Kék

A kék egy szín, melyet az emberi szem képes megkülönböztetni a fény látható hullámhossz tartományában.

A kék alapszín. Kiegészítő színe a fények esetén a sárga, festékek esetén narancssárga.

A szemünkben lévő kék fényt érzékelő csapsejtek fényelnyelése a 370–530 nm-es tartományt fogja át, az érzékenység maximuma 420 nm-nél van.

A kék égbolt látványában a Rayleigh-szórás játszik kulcsszerepet, amely alapján apró szemcsék (finom por és molekulák) a semleges fehér napfény összetevőit eltérő mértékben szórják: a szóródás mértéke a fény hullámhosszával (pontosabban annak negyedik hatványával) fordított arányban áll, azaz minél rövidebb a hullámhossz (a látható tartományban minél kékebb a fénysugár), annál több szóródik belőle. Az eredetileg fehérként indult fényből a kék nagyobb része elszóródik a légkörben, ezért kék az ég.

Árnyalatok 
Acélkék
Akvamarinkék
Azúrkék
Babiloni kék
Bilikék
Bogyókék
Brit kék
Búzavirágkék
Égszínkék
Indigókék
Tengerészkék
Tengerkék
Türkizkék
Ultramarinkék
Világoskék
Zafírkék

Előfordulása, szimbolizmusa, átvitt értelem 
A kék szó eredete szerint ótörök jövevényszó, gyakorlatilag az összes török nyelvben megvan. Eredeti jelentése ’ég’, ebből fejlődött a ’kék’. A magyarban földrajzi névben a 11. századtól, tisztán színnévként a 14. századtól maradt fenn.

 a kékvérű kifejezés arisztokrata származásra utal
 néha kékharisnyának nevezik az olvasott, intellektuális beállítottságú, irodalmi érdeklődésű nőket
 a kékszalag balatoni vitorlásverseny
 a közlekedésben a kék villogó a rendőrség, tűzoltók és a mentők megkülönböztető jelzése
 a kék kereszt (a Vöröskereszt mintájára) a Kékkereszt és az állatorvosok szimbóluma
 anatómiai ábrákon a kék a véna színe, szemben az artéria pirosával
 a meteorológiában többnyire alacsony légnyomást vagy alacsony hőmérsékletet jelöl
 Magyarország legmagasabban fekvő pontja a Kékes tető
 Magyarországot átszelő, egybefüggő turistaút az Országos Kék túraút. Nevét a kék turistajelzésről kapta.
 a MÁV járműveinek nagy része kék színtervvel készült
 a budapesti közlekedésben a kék az autóbuszok, illetve az M3-as metróvonal színjelzése
 Miskolc közlekedési vállalata buszainak színe volt
 a világhálón a kék hagyományosan a (még nem látogatott) hiperhivatkozások színe
 a kékhalál az informatikai szlengben a számítógép lefagyását jelenti. A képernyőn kék háttérrel jelenik meg a hibakód.

A politikában:
 az 1990-től 2010-ig parlamenti párt SZDSZ logójának háttérszíne.

A zenében:
 Kék Duna keringő (ifj. Johann Strauss)
 A kékszakállú herceg vára (Bartók Béla)
 Az a szép, akinek a szeme kék (magyar nóta)
 Blue Moon („Kék hold”), dal
 Kék asszony (LGT)
 Kék a szeme

A festészetben:
 Pablo Picasso kék korszaka 1901-től 1904-ig tartott
 Szűz Mária az ábrázolásokon szinte mindig kék palástot visel
 Der Blaue Reiter volt a 20. század elején egy németországi expresszionista művészcsoport elnevezése

A sportban:
 az olimpiai zászlón a kék karika (egyes értelmezések szerint ez jelképezi Európát)
 az olasz labdarúgó-válogatott színe azúrkék, becenevük „squadra azzurra”
 a magyar labdarúgó-bajnokságban kék-fehér az MTK és a ZTE FC színe, a Vasas, a Videoton FC és a Nyíregyháza Spartacus piros-kék
 az autósportban a Gordon Bennett-kupa nyomán a kék lett a francia csapatok hagyományos színe. Később a szponzorok reklámjai kiszorították, legutóbb a 2001-ig működő Prost csapat, előtte a Ligier használta.
 autóversenyeken kék zászló jelzi, hogy a gyorsabb autót el kell engedni. A bokszutca kijáratánál kék lámpa jelzi, hogy a pályaszakaszon forgalomra kell számítani.
 vízilabdában a vendégcsapat szokott kék sapkában játszani

Kék festékek 
 Egyiptomi kék, az első ismert kék színezőanyag (kalcium-réz-szilikát)
 Indigó: eredetileg Indiából származó növényi festék, a festő csülleng (Isatis tinctoria) nevű növényből nyerték ki, Európába a 16. században került. A préselt indigótömbként szállított festéket őrlőmozsarakban, vasgolyó segítségével törték porrá. 1880-ban szintetizálták először, azóta harmincnál több eljárás létezik, a 21. században már génmódosított Escherichia coli baktériumokkal is elő tudják állítani. A kékfestő anyag és a farmernadrág színezőanyaga, a Brit Királyi Haditengerészet a 18. század közepén kezdte egyenruháihoz használni, innen származik a tengerészkék elnevezés.
 Azúrkék (égszínkék): alapja a kemény azurit, ez a rézben gazdag kőzet, mely Európa több országában előfordult. Víz felvételével megzöldül, ezért látható egyes régi freskókon zöld színű égbolt
 Voroneți kék: a középkori moldvai kolostorok és templomok festésénél használt speciális színű kék festék, amelynek alapja az azurit, de organikus anyaggal keverték, így megőrizte eredeti színét
 Ultramarin: régebben az Afganisztánból származó lazurit (lapis lazuli) köveket őrölték meg a festékhez, ára az aranyéval vetekedett. 1826-ban felfedezték a szintetikus változatát (francia ultramarin, francia kék, Guimet-kék), amely lehetővé tette az olcsó előállítását.
 Kobaltkék (Thénard-kék): nagyon tartós kék festék, kobalt-aluminát, CoAl2O4. A 8–9. században már használták Kínában porcelánokhoz, a festészetben csak a 19. század közepén vált elérhetővé először coeruleum néven.
 Berlini kék, poroszkék, párizsi kék: egy vas-ciano komplex (ferro-ferri-cianid, vas-cián-kék), Fe4[Fe(CN)6]3. A 18. században, Poroszország fővárosában fejlesztették ki vegyészek, gyorsan elterjedt a művészvilágban, Picasso is ezt használta a kék korszakában.
 Ftalokék: szerves pigment, az 1930-as években fedezték fel, a modern festékiparban a legáltalánosabban használt színezőanyag, liláskéktől türkizkékig mindenféle árnyalatot elő lehet állítani belőle. Nitrogénatomok által összekapcsolt 4 izondol egységből áll (H2Pc). (Az angol Winsor&Newton gyártócég után ismert a Winsor-kék elnevezés is.)
 YInMn kék: ittrium, indium, mangán (Yin Min kék, Oregon kék, Mas-kék), 2016 óta elérhető, Mas Subramanian és Andrew E. Smith fedezték fel az Oregoni Állami Egyetemen (Corvallis (Oregon)|Corvallisban) 2009-ben, amikor új anyagokkal kísérleteztek az elektronikai ipar számára

Jegyzetek

További információk 

 https://web.archive.org/web/20050310150907/http://www.ceu.hu/medstud/manual/MMMhu/pigments.html
 http://www.kfki.hu/~cheminfo/hun/eloado/kemia/festek2.html
 http://www.terra.hu/haznov/htm/Gentiana.pneumonanthe.html
 Kék óra

Kapcsolódó szócikkek 
 HTML-színkódok

Színek